2. juledag

Prædiken

En af mine veninder fik engang et svært spørgsmål af sin lille søn: ”Hvis du nu skulle vælge mellem mig og far, hvem af os ville du så vælge”? Hun svarede med det samme: ”Så ville jeg vælge din far”. Min veninde fortalte, at det kunne hendes søn godt forstå. Selvom det umiddelbart var et barsk svar, så gjorde det ham faktisk tryg. Det bekræftede ham i, at hans far og mor udgjorde en base af sammenhold. Han kunne ikke slå revner i deres forhold til hinanden og han kunne regne med dem.

I dag er nogle af jer kommet til gudstjeneste især fordi Rubi skulle døbes. Hun er det sidste nye skud og sammen med Sofie Marie og Josefine er I nu en familie på 5. Dvs. I er flere: Faddere. Onkler og tanter. Bedsteforældre. Men kernen er, at der er en far og en mor, der passer på hende. Og passer på hinanden. I er hendes trygge base!

Samtidig er dåben ikke kun en fejring af navnet – Rubi Emilie – det er ikke kun familiefest med fejring af en dejlig lille pige. Der er noget større på spil. Med vandet og ordene bringer vi troen i spil – og tilliden til, at Rubi ikke kun er i gode hænder hos sin far og mor, men at hun også er i gode hænder hos den Herre, der har givet os dåben.

Det lå allerede i de ord, jeg sagde, før Karina bad forældrebønnen. Her takkede jeg Gud for, at vi gennem genfødslen ved dåben og fordi Jesus er opstået fra de døde, har fået del i et levende håb. At blive døbt er altså – på en måde og i symbolsk forstand – at blive født igen. Her hører vi, at vi er født igen til at være Guds barn. Og som Guds barn har vi del i noget, der er større end liv og død. Det levende håb er håbet om, at der er en fremtid for os – et liv, der ikke ophører, selv når livet er slut.

Men hvis så store ord skal give mening, så må Jesus være mere end en tiltalende ung mand, der sagde kloge ting og Gud må være mere end en rar bedstefar. Og nu nærmer vi os evangeliet til 2. juledag!

”Hvis du nu skulle vælge mellem mig og far…” sagde min venindes søn – og fandt tryghed i, at han havde en mor og en far, der ubetinget holdt sammen. Det er den samme tematik, vi møder i evangeliet i dag. Jeg ved ikke, hvad I tænkte, da I hørte ordene fra Matthæusevangeliet før. Om I blev rystede, om I blev forargede eller om I tænkte: ”Der står alligevel så meget mærkeligt i den Bibel”. Men hvis vi lige vender tilbage til ordene igen, så stod Jesus og sagde, at han ikke var kommet med fred, men med sværd. Han var kommet for at sætte splid. Og så nævnte han en række forskellige familierelationer. Mor og datter. Far og søn. Svigermor og svigerdatter. Han sagde også, at den, der elskede sin mor eller søn osv. mere end de elskede ham, var ham ikke værd. På en måde er det vildt provokerende. Hvem troede han egentlig, han var?

Ja, det er lige netop det! I mødet med Jesus var der noget større, der var på spil end relationen til et familiemedlem. ”Hvis du nu skulle vælge…”. Det gav drengen tryghed, at hans mor uden videre pegede på relationen til hans far som den vigtigste. Og vi kan udvide spørgsmålet og spørge: ”Hvis du skulle vælge mellem Gud og mig, hvem ville du så vælge”? Der er sikkert en del mennesker, der hurtigt kunne blive færdige med det spørgsmål – fordi troen simpelthen ikke spiller nogen rolle i deres liv. Så kunne Gud hurtigt blive valgt fra. Men når vi er i kirkerummet, bliver vi ikke så hurtigt færdigt med spørgsmålet. Vi er her med den fælles forudsætning, at det betyder noget!

Vi kunne sikkert godt undvære nogen af salmerne. Der er også nogle tekster – især i Det gamle Testamente - vi sikkert kunne blive enige om at sende på pension. Traditionerne er måske heller ikke så vigtige. Men så nærmer vi os noget, hvor i hvert fald *jeg* ville have svært ved at gå på kompromis. Der hvor vi skal til at bruge ord som mening, tillid, tilgivelse, håb, frelse, evighed, næstekærlighed. Jeg ved godt, at de ord også godt kan bruges i en verden uden Gud – og bliver brugt i en verden uden Gud – men hvis jeg blev tvunget til at vælge, så måtte jeg vælge fortsat at fortolke de ord netop gennem min kristne tro. Hvordan skulle jeg ellers kunne stå troværdig? Overfor jer – menigheden? Overfor mine børn? Hvordan skulle jeg være mig? Den vi er, og det vi står for, er jo ikke en frakke, man kan tage af og på som det passer bedst.

Alle mennesker har en rød streg – hertil og ikke længere! ”Hvis du skulle vælge…..” Som menneske kan vi have forskellige rammer for, hvor grænsen går, hvor vi ikke kan gå på kompromis – og Jesus ord i evangeliet udfordrer os til selv at tage stilling og insisterer på, at det at holde sig til ham og tro på ham – og hele den forståelse af livet, der følger med - er vigtigere end husfreden.

Jesus insisterede på, at mennesker omkring ham skulle tage stilling, selvom det kunne gøre ondt eller bringe dem på kollisionskurs med deres nærmeste. Men han gik også vejen selv. Hele vejen. Den gik gennem landsbyer i Galilæa over korset på Golgata og ud af gravhulen påskemorgen. Og den fortsætter ud i verden overalt hvor mennesker mødes i tro – og overalt hvor vi genkender ham i det medmenneske, der har brug for os – og minder os om, at livet er større end vi kan fatte.

Det var det samme, der var på spil for Stefanus eller Skt. Stefan, som vi også fejrer i dag. Det er en noget spektakulær historie – vi hørte den jo i begyndelsen af gudstjenesten – om Stefanus der blev ført for den jødiske domstol – men som ufortrødent prædikede videre – indtil hans modstandere skar tænder og holdt sig for ørerne – og så drev de ham ud af byen og stenede ham. Det er en ren lynchning. Ophidsede menneskemængder, der gejler hinanden op, fordi de hører noget, der ikke stemmer med *deres* gudsbillede og ser det som en trussel mod *deres* livsforståelse.

Og vi ved, at det ikke var sidste gang, det skete. Det sker igen og igen. I Pakistan. I Afghanistan. I Irak. Det sker ikke kun for kristne. Men mange steder er det svært at være kristen. De, der kan, rejser – men de holder ikke op med at være kristne.

Men kunne de ikke bare holde op med at være kristne – blende ind i det omgivende muslimske samfund og være som alle de andre? Ja, for at gå helt tilbage til begyndelsen: Kunne Stefanus ikke bare have holdt sin mund? Kunne Jesus ikke bare være gået under radaren?

Men hvad havde der så været til os? En verden uden det levende håb? Alle mennesker har en rød streg – hertil og ikke længere. Mange lever fint uden det levende håb. Men evangeliet i dag udfordrer os til at tage stilling og insisterer på, at her er der noget, der er så vigtigt, at det er vigtigere end husfreden og alt muligt andet.

Det er det, vi bliver mindet om i dag – julen er mere end hygge og traditioner – julen er en fejring af ham, der kom til verden for at gøre alting nyt og give os en fast base at leve vores liv på, født og født igen til at være Guds elskede børn helt ind i evigheden. Amen.